Vrystaat Cheetahs soek vinnige wegspring vóór Pro14Die Vrystaat Cheetahs moet hul eerste twee Curriebeker-wedstryde gebruik om vir die res van die seisoen op te maak wanneer hul beste spelers vir die Cheetahs in die Pro14-reeks sal speel. Die Vrystaat sal die laaste van hul ses Curriebeker-bepalings vyf weke voor die uitspeelrondes afhandel, wanneer die Cheetahs weer afnaweke in die Pro14 het en met hul bestes hopelik in die halfeind- en eindstryd kan speel. Geoordeel aan die gedugte span wat die Vrystaat Cheetahs vir die eerste wedstryd gekies het vir Vrydagaand (19:00) se kragmeting met die Blou Bulle in Bloemfontein, is die uitspeelwedstryde allermins buite hul bereik. Die Vrystaat het ŉ ervare en gevaarlike agterlyn, twee Springbokke in hul pak en drie goeie losvoorspelers. Samespel mag dalk haper, maar die Vrystaat Cheetahs se verlies aan spelers aan oorsese en selfs Suid-Afrikaanse spanne kan met dié klomp oorkom word, hoewel hulle voorlangs veral die ervaring en vuur van Torsten van Jaarsveld en Paul Schoeman sal mis. Die span ‒ Malcom Jaer, Rabs Maxwane, Benhard Janse van Rensburg, Nico Lee, William Small-Smith, Tian Schoeman, Rudy Paige, Niell Jordaan, Oupa Mohoje (kaptein), Junior Pokomela, JP du Preez, Justin Basson, Luan de Bruin, Joseph Dweba, Ox Nche. Bank: Jacques du Toit, Erich de Jager, Günther Janse van Vuuren, Dennis Visser, Gerhard Olivier, Shaun Venter, Louis Fouché.